རྒྱ་གར་གྱི་ནང་པའི་བླ་ཆེན་ཞིག་ཉེ་ཆར་རྒྱ་གར་གྱི་འོས་བསྡུ་ཆེན་མོའི་རྒྱལ་ཕམ་གྱི་གནད་དོན་ཁྲོད་ཁོང་ཉིད་ཀྱི་ཐུགས་འདོད་མ་ཁེངས་པའི་བློ་ཕམ་ལ་བརྟེན་ནས་རང་སྲོག་བཅད་པ་རེད་ཅེས་རྒྱ་གར་དང་རྒྱལ་སྤྱིའི་བརྒྱུད་ལམ་ཁག་ཏུ་ཁྱབ་བསྒྲགས་ཆེན་པོ་ཆགས་སོང།གནད་དོན་དེ་གོ་བ་ཙམ་གྱིས་སེམས་སྐྱོ་བ་དང་རང་བཞིན་གྱིས་ཐེ་ཚོམ་སྐྱེ་དགོས་པའི་གནད་དོན་ཞིག་ཏུ་གྱུར་སོང།ཁོང་ནིི་ཆོས་ཕྱོགས་ནས་སྤྲུལ་སྐུ་ཆེན་པོ་ཞིག་ཡིན་པ་ཙམ་དུ་མ་ཟད།ནང་པའི་གཞུང་ཆེན་ཁག་ལ་སློབ་སྦྱོང་མང་པོ་གནང་མྱོང་མཁན་ཞིག་ཡིན་པ་དང།ཆབ་སྲིད་ཀྱི་ཕྱོགས་ནས་ཀྱང་མངའ་སྡེའི་བློན་ཆེན་དང།རྒྱ་གར་དབུས་གྲོས་ཚོགས་འོག་མའི་འཐུས་མི་ཡང་བྱེད་མྱོང་བས་བཟང་ངན་མང་པོ་བརྒྱུད་མྱོང་ཞིང་ཡག་སྡུག་མང་པོ་གོ་མྱོང་བའི་སྐྱིད་ཐེག་སྡུག་ཐེག་གི་མི་ཉམས་མྱོང་ཅན་ཞིག་ཡིན་དགོས་པ་ལས།འོས་བསྡུའི་རྒྱལ་ཕམ་གྱི་གནད་དོན་ཙམ་ལ་བརྟེན་ནས་རང་སེམས་གཅུན་མི་ཐུབ་པར་རང་སྲོག་གཅོད་དགོས་པ་ཞིག་ཡིན་མི་སྲིད་པ་ལྟ་བུ་རེད་སྙམ་ནས་གནས་ཚུལ་འདི་ལ་ཐེ་ཚོམ་དང།དོགས་འདྲི་མང་པོ་ཞིག་གཅིག་རྗེས་གཉིས་མཐུད་ཀྱིས་ཡོང་གི་འདུག